[pic] | EVROPSKA KOMISIJA |

Bruselj, 10.11.2010

COM(2010) 649 konč.

2010/0318 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 55/2008 o uvedbi avtonomnih trgovinskih preferencialov za Republiko Moldavijo

OBRAZLOŽITVENI MEMORANDUM

1. OZADJE PREDLOGA

Republika Moldavija (v nadaljevanju „Moldavija“) ima težave pri izvozu vina na nekatere tradicionalne trge, kar ogroža oživitev njenega gospodarstva in proces reform, za katerega si prizadeva moldavska vlada.

Zato je Moldavija julija 2010 zaprosila Evropsko komisijo, da poveča dajatve prosto tarifno kvoto za vino v okviru avtonomnih trgovinskih preferencialov, ki so bili Moldaviji odobreni z Uredbo Sveta (ES) št. 55/2008 z dne 21. januarja 2008[1]. Kmetijski sektor predstavlja okoli 40 % moldavskega gospodarstva, sektor vina pa je pomemben del tega, saj zaposluje okoli 300 000 ljudi (četrtino delovno aktivne populacije), ki večinoma živijo na podeželskih območjih in obdelujejo srednje do manjše družinske površine.

Za podporo oživitve moldavskega gospodarstva in zagotovitev ugodnih priložnosti za ljudi, ki delujejo v moldavski vinski industriji, se predlaga povečanje dajatve proste tarifne kvote za vino za leto 2011 s 100 000 hektolitrov (hl) na 150 000 hl, za leto 2012 s 120 000 hl na 180 000 hl in od leta 2013 naprej na 240 000 hl na leto. Stopnja predlaganega povečanja temelji na dejstvu, da Moldavija sistematično izkorišča obstoječo kvoto, in na potencialu sektorja, da se še bolj uveljavi na nišnih trgih v EU, hkrati pa stopnja povečanja ne sme destabilizirati vinske industrije EU. Pričakuje se, da se bo kakovost vin v vinskem sektorju EU še naprej izboljševala.

Uredba Sveta (ES) št. 55/2008 preneha veljati 31. decembra 2012 in ker je pomembno zagotoviti pravno varnost za proizvajalce, izvoznike in uvoznike, se predlaga podaljšanje veljavnosti Uredbe Sveta (ES) št. 55/2008 za naslednja tri leta do 31. decembra 2015. To je razumen časovni okvir ob upoštevanju perspektiv za prihodnje temeljito in celovito območje proste trgovine med EU in Moldavijo. Uredba Sveta (ES) št. 55/2008 predvideva preferencialne tarifne kvote za vino in tudi za druge izdelke. Po oceni položaja v različnih sektorjih, ki jih zadevajo kvote, se predlaga nadaljevanje postopnega povečanja nekaterih drugih kvot glede na stopnje iz razpredelnice 1, ki je priložena temu predlogu.

2. PRAVNA PODLAGA PREDLOGA

Pravna podlaga tega predloga je člen 207(2) Pogodbe o delovanju Evropske unije.

3. PRORAČUNSKE POSLEDICE

Predlagana uredba ne povzroča stroškov, ki bi bremenili proračun EU. Na splošni ravni pomeni uvoz iz Moldavije samo 0,04 % vsega uvoza v EU, zato ni pričakovati, da bo nadaljnje odpiranje trga negativno vplivalo na EU. Zdaj je 90 % vsega uvoza iz Moldavije v EU oproščeno dajatev.

Dodatne dajatev proste tarifne kvote, predlagane za obdobje od leta 2011 do leta 2015, bodo povzročile manjše zmanjšanje tarifnega prihodka le v letu 2011. V obdobju od leta 2012 do leta 2015 se tarifni prihodek ne bo zmanjšal, ker sedanji obseg izvoza vseh izdelkov iz Moldavije, za katere so uvedene dajatve proste tarifne kvote, pokrivajo stopnje teh kvot za leto 2012. Hipotetični prihodek, ki bi ga lahko ustvaril prihodnji izvoz, se ne šteje kot zmanjšanje tarifnega prihodka.

2010/0318 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 55/2008 o uvedbi avtonomnih trgovinskih preferencialov za Republiko Moldavijo

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 207(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

v skladu z rednim zakonodajnim postopkom,

ob upoštevanju naslednjega:

(1) Uredba Sveta (ES) št. 55/2008[2] je začela veljati 31. januarja 2008 in se uporablja od 1. marca 2008. Navedena uredba uvaja posebno shemo avtonomnih trgovinskih preferencialov (ATP) za Republiko Moldavijo (v nadaljevanju „Moldavija“). Zagotavlja prost dostop do trga Evropske unije za vse izdelke s poreklom iz Moldavije, razen za nekatere kmetijske proizvode iz Priloge I, za katere so bile določene omejene koncesije v obliki carinskih oprostitev v mejah tarifnih kvot ali znižanja carine.

(2) Moldavija je v okviru evropske sosedske politike (ESP), akcijskega načrta ESP med EU in Moldavijo ter vzhodnega partnerstva sprejela velikopotezen načrt za politično združevanje in nadaljnje gospodarsko povezovanje z Unijo. Pogajanja o novem pridružitvenem sporazumu so se začela januarja 2010. Moldavija tudi dobro napreduje na področju približevanja pravne ureditve, ki vodi do konvergence z zakonodajo in standardi EU, pri pripravi na prihodnja pogajanja o temeljitem in celovitem območju proste trgovine (DCFTA) med EU in Moldavijo v okviru prihodnjega pridružitvenega sporazuma.

(3) Od začetka uporabe Uredbe (ES) št. 55/2008 je bila tarifna kvota za vino vsako leto v celoti izkoriščena že nekaj mesecev pred koncem leta.

(4) Moldavsko gospodarstvo so močno prizadeli negativni vplivi svetovne finančne in gospodarske krize. Vinski sektor zaposluje okoli 300 000 delavcev, izvoz vina pa je pomemben vir prihodkov od izvoza.

(5) Za podporo prizadevanj Moldavije v skladu z ESP in vzhodnim partnerstvom ter za zagotavljanje privlačnega in zanesljivega trga za moldavski izvoz vina se predlaga povečanje obstoječe tarifne kvote za vino, in sicer za leto 2011 s 100 000 hl[3] na 150 000 hl, za leto 2012 s 120 000 hl na 180 000 hl in od leta 2013 naprej na 240 000 hl na leto.

(6) Uredba (ES) št. 55/2008 se uporablja do 31. decembra 2012.

(7) Pogajanja o prihodnjem temeljitem in celovitem območju proste trgovine (DCFTA) med Unijo in Moldavijo so njun skupni cilj, saj je Moldavija pokazala pripravljenost za pogajanja in prevzem posledic takšnega velikopoteznega načrta. Da se omogoči dovolj časa za ustrezno pripravo ter pogajanja o temeljitem in celovitem območju proste trgovine (DCFTA), je treba veljavnost Uredbe (ES) št. 55/2008 podaljšati, da bo veljala tudi po 31. decembru 2012.

(8) Razumno bi bilo, da se odločitev o podaljšanju veljavnosti Uredbe (ES) št. 55/2008 sprejme precej pred dnevom prenehanja veljavnosti, da se moldavskim gospodarskim subjektom pravočasno zagotovi pregleden in predvidljiv trgovinski sistem za izvoz v Unijo po 31. decembru 2012. Veljavnost navedene uredbe je treba zato zdaj podaljšati do 31. decembra 2015.

(9) Na podlagi izkušenj, pridobljenih v okviru sedanje sheme avtonomnih trgovinskih preferencialov, in za podporo nadaljnjega razvoja moldavskega gospodarstva ter procesa približevanja pravne ureditve, ki vodi do konvergence z zakonodajo in standardi EU v okviru vzhodnega partnerstva, je treba pregledati stopnje tarifnih kvot nekaterih izdelkov, zajetih v sedanje avtonomne trgovinske preferenciale.

(10) Za zagotovitev spoštovanja mednarodnih obveznosti Unije morajo biti preferenciali iz te uredbe pogojeni s podaljšanjem ali obnovitvijo sedanjega odstopanja od obveznosti do STO, odobrenega Uniji.

(11) Uredbo (ES) št. 55/2008 je zato treba ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 55/2008 se spremeni:

1. V členu 16 se drugi pododstavek nadomesti z naslednjim:

„Uporablja se do 31. decembra 2015.

Preferenciali iz te uredbe se v celoti ali delno prenehajo uporabljati, če preferenciali iz te uredbe niso v celoti ali delno dovoljeni z odstopanjem, ki ga je odobrila STO.

Prenehanje začne veljati z dnem prenehanja veljavnosti odstopanja.

Komisija pravočasno pred tem dnem objavi obvestilo v Uradnem listu Evropske unije in s tem obvesti gospodarske subjekte ter pristojne organe. V obvestilu mora biti navedeno, kateri preferenciali iz te uredbe ne veljajo več in datum prenehanja njihove veljavnosti.“

2. Razpredelnica 1 iz Priloge I se nadomesti z besedilom iz Priloge k tej uredbi.

Člen 2

Ta uredba začne veljati sedmi dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah

V […],

Za Evropski parlament Za Svet

Predsednik Predsednik

PRILOGA

„ PRILOGA I

IZDELKI, KI SO PREDMET KOLIČINSKIH OMEJITEV ALI CENOVNIH PRAGOV, NAVEDENIH V ČLENU 3

Ne glede na pravila za razlago kombinirane nomenklature se besedilo za poimenovanje proizvodov šteje kot okvirno, pri čemer je preferencialna shema v smislu te priloge določena s pomočjo tarifnih oznak KN. Kadar so navedene oznake ex KN, se preferencialna shema določi s skupno uporabo oznake KN in ustreznega poimenovanja.

1. Izdelki, ki so predmet letnih dajatev prostih tarifnih kvot

Proračunska vrstica | Prihodek[4] | 12-mesečno obdobje z začetkom dd/mm/llll | 2011 |

Člen 120 | vpliv na lastna sredstva (carina) | –0,1 |

Stanje po ukrepu |

2012 | 2013 | 2014 | 2015 |

Člen 120 | – | – | – | – |

4. DRUGE PRIPOMBE

Leta 2008 so bile finančne posledice, kar zadeva zmanjšanje tarifnega prihodka zaradi odobritve dodatnih avtonomnih trgovinskih preferencialov za Moldavijo, ocenjene v bruto znesku, ki znaša približno 1 500 000 EUR (neto znesek 1 125 000 EUR).

Dodatne dajatev proste tarifne kvote, predlagane za obdobje od leta 2011 do leta 2015, bodo povzročile zmanjšanje tarifnega prihodka le v letu 2011. V obdobju od leta 2012 do leta 2015 se tarifni prihodek ne bo zmanjšal, ker sedanji obseg izvoza vseh izdelkov iz Moldavije, za katere so uvedene dajatve proste tarifne kvote, pokrivajo stopnje teh kvot za leto 2012. Hipotetični prihodek, ki bi ga lahko ustvaril prihodnji izvoz, se ne šteje kot zmanjšanje tarifnega prihodka.

Leta 2009 je celotni uvoz vina iz Moldavije znašal 111 082 hl, kar presega sedanjo dajatve prosto tarifno kvoto za leto 2011 za 11 082 hl, posledica pa je morebitno zmanjšanje tarifnega prihodka, ki temelji na povprečni dajatvi 13,1 EUR na hl, za nekaj manj kot 150 000 EUR.

11 082 hl * 13,1 EUR/hl = 145 174 EUR (108 881 EUR neto na prihodke).

Sedanja dajatve prosta tarifna kvota za leto 2012, ki znaša 120 000 hl, v celoti pokriva sedanjo stopnjo izvoza in zato ne bo povzročila zmanjšanja tarifnega prihodka v letu 2012 ter pozneje.

Celoten uvoz pšenice iz Moldavije je leta 2009 znašal 38 232 ton, kar v celoti ustreza sedanji dajatve prosti tarifni kvoti za leto 2012, ki znaša 50 000 ton, zato ne bo prišlo do zmanjšanja tarifnega prihodka.

Leta 2009 je bila dajatve prosta tarifna kvota za ječmen neizkoriščena za 16,8 odstotka, za koruzo pa za 11,9 odstotka, kar v celoti ustreza sedanjim dajatve prostim tarifnim kvotam za leto 2012, zato tudi tu ne bo prišlo do zmanjšanja tarifnega prihodka.

[1] UL L 20, 24.1.2008, str. 1.

[2] UL L 20, 24.1.2008, str. 1.

[3] Hektolitri.

[4] Pri tradicionalnih lastnih sredstvih (kmetijske dajatve, prelevmani za sladkor, carine) morajo biti navedeni neto zneski, tj. bruto zneski po odbitku 25 % stroškov pobiranja.